આરટીઇમાં પ્રવેશ માટે પ્રથમ રાઉન્ડ જાહેર કરી દેવાયો છે. પ્રથમ રાઉન્ડમાં ૮૦,૧૯૯ વિદ્યાર્થીઓને પ્રવેશ ફાળવવામાં આવ્યો છે. બીજો રાઉન્ડ આગામી તા.૨ જૂને જાહેર કરાશે. હાલમાં જે વિદ્યાર્થીઓને પ્રવેશ ફાળવવામાં આવ્યા છે તે તમામને વિભાગ દ્વારા અંગ્રેજીમાં મેસેજ કરીને જાણકારી આપવામાં આવી છે. ચાલુ વર્ષે જ મુખ્યમંત્રીએ ગુજરાતમાં ગુજરાતી ભાષાને ફરજિયાત કરવાની જાહેરાત કરી છે ત્યારે ગરીબ અને મધ્યમવર્ગના વાલીઓના સંતાનોને પ્રવેશ માટેની પ્રક્રિયામાં ગુજરાતીમાં જાણકારી આપવાના બદલે વાલીઓને અંગ્રેજીમાં મેસેજ કરવામાં આવતાં વિવાદ ઊભો થયો છે. વાલીઓ કહે છે અંગ્રેજીમાં મેસેજ મળ્યો પરંતુ તેમાં શું લખ્યુ છે તે સમજવા માટે અમારે અન્ય કોઇનો સહારો લેવો પડે છે. વિભાગને ખબર છે કે ગરીબ અને મધ્યમવર્ગના બાળકોને રાઇટ ટુ એજ્યુકેશનમાં પ્રવેશ આપવાનો છે ત્યારે ગુજરાતીમાં જાણકારી આપવાના બદલે અંગ્રેજીમાં આપવામાં આવતાં વાલીઓને રઝળપાટ કરવો પડે છે. ખરેખર એક જ પ્રક્રિયામાં જેટલી બેઠકો છે તે તમામ પર પ્રવેશ આપી દેવાના બદલે બે તબક્કામાં પ્રવેશ આપવા સામે પણ વાલીઓમાં નારાજગી ઊભી થઇ છે. જેમના ફોર્મ રિજેક્ટ કરવામાં આવ્યા છે તેમને વધુ એક તક આપવી જોઇએ તેવી માગણી પણ વાલીઓ કરી રહ્યા છે. આ ઉપરાંત શહેરની નામાંકિત ગણાતી સ્કૂલોમાં કેટલા વિદ્યાર્થીઓને પ્રવેશ અપાયા તેની વિગતો પણ જાહેર કરવામાં આવી નથી. ખરેખર કઇ સ્કૂલોમાં કેટલા વિદ્યાર્થીઓને પ્રવેશ અપાયા તેની સંપૂર્ણ વિગતો જાહેર કરવી જોઇએ જે હજુ સુધી કરવામાં આવી નથી. આમ, રાઇટ ટુ એજ્યુકેશન હેઠળ ચાલુ વર્ષે થયેલી કાર્યવાહી પારદર્શક ન હોવાની ફરિયાદો પણ વાલીઓ દ્વારા કરવામાં આવી છે.